**OSNOVNA ŠKOLA STARIGRAD**

**Jose Dokoze 30**

**23 244 Starigrad Paklenica**

**KLASA: 602-13/22-01/01**

**UR.BROJ: 2198-1-39-02-22-1**

**Starigrad Paklenica, 7.3. 2022. godine**

**E - mail: skola@os-starigrad-pakelnica.skole.hr**

**Web stranice: www.os-starigrad-paklenica.skole.hr**

**POD POKROVITELJSTVOM MINISTARSTVA GOSPODARSTVA I ODRŽIVOG RAZVOJA**

O natječaju:

Cilj ovog natječaja usmjeren je na zaštićena područja naše domovine (nacionalni parkovi i parkovi prirode) te raznolikost biljnog i životinjskog svijeta u zaštićenim područjima.

Učenici će likovnim i pisanim izričajem dočarati tajanstveni život prirode u najskrovitijim dijelovima zaštićenih područja. Svoja će znanja i iskustva kreativno i imaginarno prikazati odabranim detaljem zaštićene prirode.

Natječaj je organiziran povodom Europskog dana parkova koji se obilježava 24. svibnja. Ovaj je datum odabran kao sjećanje na postanak prvih europskih nacionalnih parkova u Švedskoj. Ideja za obilježavanje tog dana potekla je od Federacije EUROPARC s ciljem razvijanja svijesti o zaštićenim područjima i parkovima.

**PREDMET:**

**ZELENO SRCE KUCA ZA NAS**

**6. likovno - literarni natječaj**

**poziv za sudjelovanje**

Pod pokroviteljstvom **Ministarstva gospodarstva i održivog razvoja,** uz suradnju **Nacionalnog parka Paklenica,** Osnovna škola Starigrad i ove godine organizira iprovodi likovno - literarni natječaj

**ZELENO SRCE KUCA ZA NAS.**

Na natječaj se pozivaju učenici osnovnih škola s područja Republike Hrvatske.

**CILJ NATJEČAJA**: osvijestiti važnost zaštite dragocjenih prirodnih bogatstava i zaštićenih područja

**ZADANA TEMA:**  Slapovi u zagrljaju gorskih šuma

Ove godine nastavljamo zajedničko putovanje Lijepom Našom. Prepustimo se čarima netaknute prirode, raznolikosti biljnog i životinjskog svijeta naših nacionalnih parkova.

Nacionalni park je definiran člankom 11. zakona o zaštiti prirode kao: „...prostrano, pretežno neizmijenjeno područje kopna i/ili mora iznimnih i višestrukih prirodnih vrijednosti, obuhvaća jedan ili više sačuvanih ili neznatno izmijenjenih ekoloških sustava, a prvenstveno je namijenjen očuvanju izvornih prirodnih vrijednosti.”

Po očuvanosti prirode Hrvatska je među najbogatijim zemljama Europe. Te vrijednosti potrebno je njegovati i čuvati kako bi smo u njima što dulje uživali.

Svaki od naših osam nacionalnih parkova priča svoju posebnu priču.

Ovogodišnji natječaj usmjerit će nas na područje neopisive ljepote i sklada, šarolikost boja, zvukova, mirisa, tišine, šum slapova... Na čudo prirode, veličanstveni Nacionalni park Plitvička jezera.

Kao djelić iskonske, netaknute prirode ubraja se u najljepše prirodne znamenitosti Europe.

Plitvička jezera, najstariji, najveći i najposjećeniji nacionalni park Hrvatske, karakterizira bogata biološka raznolikost. To je područje bogatih šumskih i livadnih staništa s brojnim biljnim i životinjskim vrstama. U svakom kutku bujne vegetacije krije se dom raznovrsnih ptica, leptira, srna, medvjeda, vukova, divljih svinja i mačaka, mnoštva vodozemaca, gmazova i šišmiša. Tu možemo pronaći čak 60 vrsta orhideja i raznovrsnog endemskog bilja.

U ovom šumskom i planinskom području nalazi se 16 velikih i mnogo manjih jezera kristalne modro zelene boje. Plitvička se jezera dijele na Gornja jezera, međusobno odijeljena sedrenim barijerama i Donja jezera s Velikim slapom, najvećom atrakcijom ovog nacionalnog parka. Veliki slap ujedno je i najviši slap u Hrvatskoj.

Osim prirodne znamenitosti od iznimne je važnosti i kulturno – povijesna baština ovog nacionalnog parka. Ona nam svjedoči o njegovoj prošlosti i naslijeđu. Različite su legende koje tumače nastanak Plitvičkih jezera. Mada znanost nudi odgovore na to pitanje, ljudima je uvijek postojanje vode u kršu bilo mistično te su vjerovali u legendu o Crnoj Kraljici koja pripovijeda o tom neobičnom fenomenu.

Na vama je da uz ove otkrijete i mnoge druge atrakcije Nacionalnog parka Plitvička jezera. Prepustite se mašti te svoje ideje prikažite likovnim ili literarnim izričajem.

Sigurni smo da ćete uživati! Sretno!

**LITERARNI NATJEČAJ**

**Uvjeti literarnog natječaja**

Svaka škola može sudjelovati s neograničenim brojem radova koji trebaju biti ispisani u elektroničkom ispisu te tiskani u 3 primjerka za svakog člana povjerenstva. Svaki rad mora biti lektoriran, pisan u Word-u (font Calibri 12), snimljen na CD-u radi uvrštavanja rada u zbornik.

Literarni radovi moraju sadržavati **sve podatke (ime i prezime učenika, razred, ime i prezime**

**učitelja - voditelja, naziv i adresu škole, e - mail adresu, broj telefona - faks škole).**

**LIKOVNI NATJEČAJ**

**Uvjeti likovnog natječaja**

Likovni radovi mogu biti prikazani u tehnikama prema vlastitom odabiru na papiru formata likovne mape za određeni razred. Svaka škola može sudjelovati s neograničenim brojem radova.

Sve podatke na poleđini rada ispisati u elektroničkom obliku (**ime i prezime učenika**, **razred,** **ime i prezime učitelja - voditelja, naziv i adresa škole, broj telefona - faksa škole)** te ih zalijepiti na sam rad.

**Čitko ispuniti obrazac *Prijava* u svrhu suglasnosti obrade osobnih podataka sudionika. Obrazac dostaviti učitelju - voditelju.**

**ZAJEDNIČKI DIO**

1. Radovi koji stignu na vrijeme proslijedit će se stručnom povjerenstvu koje broji

3 člana (literarni dio ) i 4 člana (likovni dio)

2. Pristigli radovi bit će podijeljeni u 2 kategorije s obzirom na uzrast:

1. kategorija: učenici od 1. do 4. razreda osnovne škole – likovni natječaj

učenici od 1. do 4. razreda osnovne škole – literarni natječaj

2. kategorija: učenici od 5. do 8. razreda osnovne škole – likovni natječaj

učenici od 5. do 8. razreda osnovne škole – literarni natječaj

U svakoj kategoriji likovnih i literarnih radova povjerenstvo će odabrati najbolji rad koji

će bit nagrađen.

Uz nagrađene radove povjerenstvo će izabrati i pohvaljene radove iz pojedine kategorije

likovnih i literarnih radova.

**Vrijedne nagrade iznenađenja za svaku kategoriju!**

3**.** Odabrane radove umetnuti između dva kartona kako se prilikom dostave ne bi oštetili.

4. Obavijesti o rezultatima natječaja bit će objavljeni na web stranicama škole najkasnije

do 15. svibnja 2022. godine

**5. Rok za slanje radova je 28. travnja 2022. godine.**

Radove slati na adresu škole:

**OSNOVNA ŠKOLA STARIGRAD**

**JOSE DOKOZE 30**

**23 244 STARIGRAD PAKLENICA**

s naznakom: za 6.likovno- literarni natječaj ZELENO SRCE KUCA ZA NAS

**6. Virtualna izložba pohvaljenih i nagrađenih radova bit će objavljena na web stranicama Osnovne**

**škole Starigrad do sredine lipnja 2022. godine.**

**Povjerenstvo škole**